L'Ajuntament de Bétera celebrarà la segona "Trobada de Cultura Urbana" el pròxim 23 d'octubre
14 de octubre de 2021

L'èxit del passat any ha fet que l'Ajuntament de Bétera, a través de la regidoria de Joventut, repetisca la “Trobada de Cultura Urbana” que ja va posar en marxa i que va reunir un gran nombre d'adolescents del municipi.

“Els nostres joves viuen el carrer i constitueixen una peça angular en la nostra societat. La seua manera de veure les coses i de viure-les es trasllada als nostres carrers. Des de l'Ajuntament volem posar en valor el seu talent i creativitat i donar-los espai per a expressar-ho per això creem aquesta Trobada que pretén donar a conéixer aquesta cultura urbana que aflora a Bétera”, ha destacat l'Alcaldessa, Elia Verdevío.

D'aquesta manera, el pròxim dia 23 els més joves del municipi podran gaudir des de les 10:00h a la 20:00h d'activitats com Slackline, Ball Urbà, sessions de Dj’s i diverses exhibicions, així com un gran grafiti, que no deixaran indiferent a cap dels participants. Les activitats es duran a terme fins a tres llocs diferents de la localitat.

Aquesta jornada de cultura urbana començarà a les 10:00h en el Junqueral amb un Taller de Slackline on els participants podran practicar el seu equilibri en plena zona verda de Bétera. Mentre que a les 11:30h en l'edifici de Casa Nebot es podrà gaudir d'una Masterclass esportiva de Ball Urbà que s'allargarà fins a les 13:00h.

Atés que la jornada es prolongarà durant tot el dia, l'àrea de Joventut ha organitzat un menjar de germanor entorn a aquesta Trobada per a agafar forces i que els adolescents de Bétera estiguen preparats per a totes les activitats de la vesprada.

A les 16:00h es reprendrà l'activitat amb sessions de Dj’s i a partir de les 18:00h tindran lloc exhibicions de Music ON i Dansa Urbana fins a les 20:00h.

La regidora de Joventut, María Segura, ha assenyalat que “amb aquesta iniciativa pretenem impulsar l'art urbà a Bétera a través de la creativitat dels nostres joves. I així, promocionar la seua creació artística i unir-la a Bétera amb temes propis del municipi a través, per exemple, del grafiti”.

Noves expressions urbanes

La gran activitat d'aquesta Trobada, serà novament, l'elaboració d'un grafiti en la façana lateral del Metro, que començarà a elaborar-se a les 10:00h, i que enguany estarà dedicat a la Festa de les Alfàbegues. Al matí un graffitero començarà l'esbós del grafiti perquè a la vesprada de 16:00h a 18:00h ho continuen els assistents a la Trobada, des de l'àrea de Joventut també s'ha volgut convidar a la població en general a participar en la creació d'aquest grafiti

Aquest grafiti acompanyarà al ja realitzat en 2020 en la primera Trobada que va tindre com a centre d'inspiració els coets senyal d'identitat ineludible de les Festes d'Agost de Bétera.

“Sens dubte, és una de les activitats que més agrada i que a més joves atrau. Amb ella posem en valor les nostres senyals d'identitat baix la perspectiva de l'art urbà. Una manera diferent de conjugar la tradició amb la modernitat”, ha explicat la regidora de Joventut.

Per a participar en aquestes activitats els joves de Bétera interessats i interessades han de posar-se en contacte amb l'àrea de Joventut a través del correu electrònic juventud@betera.es o del telèfon 647380310.